மிகமிகச் சுருக்கமாக எஸ்.ஜி. கிட்டப்பாவின் வாழ்க்கையைக் கவனித்தால், 1906 ஆகஸ்ட்டில் பிறந்திருக்கிறார். கிட்டப்பாவின் அண்ணன்கள் சுப்பையாவும் செல்லப்பாவும் சிறு வயதிலேயே பிச்சையெடுத்தே உணவு உண்ணும் நிலையில் இருந்ததாகவே கிட்டப்பாவைப் பற்றிய வாழ்க்கைக் குறிப்புகள் தெரிவிக்கின்றன. அவர்களது தந்தையின் பெயர், கங்காதர ஐயர். அக்காலத்தில் இருந்த பாய்ஸ் நாடகக் கம்பெனிகளில் சுப்பையாவும் செல்லப்பாவும் நடித்து வந்திருக்கின்றனர். அவர்களுடனே கங்காதர ஐயரும் கிட்டப்பாவும் இருந்திருக்கின்றனர். அப்போது சங்கரதாஸ் சுவாமிகள்தான் கிட்டப்பாவுக்குப் பாடல்கள் கற்றுக் கொடுத்திருக்கிறார் என்று அறிகிறோம். மிகச்சிறு வயதில் இருந்தே கிட்டப்பாவின் குரல்வளம் கேட்பவர்களை மெய்மறக்கச் செய்திருக்கிறது. ஆறு வயதில் சிங்கப்பூர் பயணப்பட்ட கிட்டப்பாவும் சகோதரர்களும், அங்கே பல நாடகங்கள் நடித்துப் புகழ்பெற்றுப் பின்னர் தென்னிந்தியாவுக்கும் (அப்போதைய) ஸிலோனுக்கும் பயணப்பட்டிருக்கின்றனர். இதன்பின்னர்தான் கன்னையா நாயுடுவின் சென்னை ஹிந்து வினோத நாடக சபாவில் சேர்ந்து சூப்பர்ஸ்டாராக விளங்கியிருக்கிறார் கிட்டப்பா.